Source: http://rup.ee/pluss/e-ajakiri/01-34-2018/uhisomandi-kasutuseeliste-vaartus
Timestamp: 2018-08-19 09:45:01+00:00

Document:
Ühisomandi kasutuseeliste väärtus - Pluss
Ühisomandi kasutuseeliste väärtus
https://www.riigikohus.ee/et/lahendid?asjaNr=2-14-11930/96
Riigikohtu 01.11.2017 lahend nr 2-14-11930/96
Hageja esitas hagi abielu lahutamiseks ja ühisvara jagamiseks, seejärel loobus osaliselt nõudest kohtuvälise lahutuse tõttu. Kostja esitas vastuhagi ühisvara jagamise viisile. Maakohus rahuldas hagi ja vastuhagi osaliselt, kuna pooled loobusid osadest nõuetest. Hageja ning kostja esitasid apellatsioonkaebused ning ringkonnakohus leidis, et mõlemad kaebused on põhjendatud, mille tõttu tühistas osaliselt maakohtu otsuse. Hageja ja kostja pöördusid kassatsioonkaebustega Riigikohtusse.
1. Ühisomandis oleva eseme puhul on vaja välja selgitada eseme kasutuseeliste turuhind tsiviilseadustiku üldosa seaduse (edaspidi TsÜS) § 65 mõttes. Korteriomandi kasutuseeliste väärtuse saab määrata korteri üürimisel saadava üüri järgi.
2. Abikaasadel saab teineteise vastu olla asjaõigusseaduse (edaspidi AÕS) § 70 lõike 6 ja § 71 lõike 2 kohaselt kasutuseeliste saamise nõue, kuid ühisomandi eripära arvestades ei saa üht abikaasat panna maksma teisele, vaid nõude maksmapanekuks tuleb abikaasade ühisvara hulka kuuluv kasutuseelis omavahel jagada. Kasutuseeliste väärtuse arvestamise lähtekohaks on asjaolu, mille kohaselt on kummalgi abikaasal õigus saada eelduslikult pool kasutuseeliste väärtusest, kuid ühise kasutuseelise saamise õiguse väärtus on madalam kui ainuomandis oleva.
3. Selleks, et kohus saaks langetada otsuse ühisvara väärtuse vähenemise kohta, peab hageja lisaks asjaolude kirjeldamisele ja raamatupidamise ülevaate esitamisele, väljendama selgelt, millises ulatuses on teise poole tegevuse tulemusena ühisvara väärtus vähenenud ning nõudma samas ulatuses perekonnaseaduse (edaspidi PKS) § 34 lõike 3 järgi hüvitist ühisvarasse ja selles osas ühisvara jagamist.
Riigikohus rahuldas kostja kassatsioonkaebuse osaliselt, jättis hageja kassatsioonkaebuse rahuldamata ning tühistas ringkonnakohtu otsuse resolutsiooni osas.

References: § 65
 § 70
 § 71
 kohus 
 § 34

Riigikohus